Sophie Løhde (V), 2010-02-09:
De to nævnte forbud er med et plustegn foran jo nogle forslag, som ordføreren fra Socialdemokratiet er meget begejstret for.
Jeg siger det bare lige af hensyn til, hvis der skulle være en enkel lytter derude, at man så ikke sidder og bliver forvirret over, hvad der er Socialdemokraternes politik.
Så synes jeg lige, at vi må hjælpe dem på vej.
I relation til transporten til og fra sygehuset vil jeg sige, at ingen er blevet stillet ringere som følge af det udvidede frie sygehusvalg i forhold til at blive transporteret til og fra sygehuset.
Der gælder de samme regler som dem, den socialdemokratiske regering stod bag, og derfor undrer jeg mig en lille smule over det spørgsmål, som bliver rejst her i dag.
Men jeg vil sige lige ud, at det, der er faktum, for nu at bruge ordførerens egne ord, er, at indtil 2001 betød det at have en fri og lige adgang til det danske sundhedsvæsen, at alle havde fri og lige adgang til at vente og vente og vente på de offentlige ventelister.
Så er det korrekt, at der var en række velbjærgede borgere, bl.a. folketingsmedlemmer, også nogle af ordførerens partifæller, som havde mulighed for at komme foran ved at købe sig til at komme på privathospital.
Det var det udgangspunkt, vi ønskede at gøre op med, ved at give alle lige muligheder for at blive behandlet, såfremt det offentlige ikke kan tilbyde behandling inden for 1 måned.
Ordføreren for Det Radikale Venstre mener, at behandlingsgarantien favoriserer nogle sygdomme.
Altså, det giver vel sig selv, at hvis der ikke findes nogen, der behandler en given sygdom, kan man ikke blive henvist til det tilbud, eftersom det ikke eksisterer.
Er det udtryk for, at man favoriserer dem, der så er et tilbud for, eller er det udtryk for, at der bare ikke er det tilbud, og at man dermed skal sørge for at udvide kapaciteten inden for de områder, hvor man mangler den?
Altså, jeg synes, det er et en lille smule underligt udgangspunkt, fordi der ikke er et privat alternativ til samtlige sygdomme i Danmark.
For øvrigt overraskede det mig også en lille smule, at det er ordføreren for Det Radikale Venstres opfattelse, at vi skal have nogle flere private tilbud; det har jeg ikke sådan ellers hørt tidligere.
Så nævner ordføreren for Det Radikale Venstre spørgsmålet om adgang for spiseforstyrrede.
Jeg vil ikke indgå i en længere debat om det, men jeg synes bare, det er en lille smule pudsigt, at det parti, som selv har stemt imod – gang på gang – at give patienter med spiseforstyrrelser mulighed for at blive behandlet i privat regi ude i landets regioner og daværende amter, er dem, vi nu skal høre kritik fra.
Det klinger altså en anelse hult.
Det er jo desværre ikke korrekt, at medarbejderne er flygtet over i det private.
Jeg er godt klar over, at det er en myte, som Det Radikale Venstre har en interesse i at forsøge at fremhæve.
Der er bl.a. lavet et stort studie – jeg mener, at det er DSI i, der har lavet det – som jeg kan henvise til, og som viser, at det er minimalt, hvor meget der sådan set er blevet rykket.
Tværtimod er der jo kommet markant flere fuldtidsbeskæftigede læger og sygeplejersker i det offentlige sundhedsvæsen, hvis vi sammenligner fra 2001 til 2009.
Så det er altså, undskyld mig, ikke helt i trit med det, den virkelige verden viser.